b'\n_START_ARTICLE_\nBotra smrt\n_START_PARAGRAPH_\nBotra smrt je prekmurska ljudska pravljica, ki je prvi\xc4\x8d objavljena leta 1975 v zbirki pravljic z naslovom \xc5\xbdalostna kralji\xc4\x8dna.\n_START_SECTION_\nVsebina dela\n_START_PARAGRAPH_\nPravljica govori o revnem ribi\xc4\x8du, ki se mu je rodil enajsti otrok. Ker o\xc4\x8de ni na\xc5\xa1el nikogar drugega, je \xc5\xa1la sinu za botro smrt, ki pa je zahtevala, da se otrok izu\xc4\x8di za zdravnika in da mu o\xc4\x8de vse do tedaj ne pove, kdo je njegova botra. Tako se je tudi zgodilo. Po devetih letih \xc5\xa1olanja v tujem mestu se je mladeni\xc4\x8d vrnil domov in v svojem kraju, vedo\xc4\x8d za svojo botro, opravljal delo zdravnika. Smrt pa je bila ves \xc4\x8das ob njem - \xc4\x8de je stala ob glavi bolnika, je to pomenilo, da mu ni pomo\xc4\x8di, \xc4\x8de pa je stala ob nogah, se je bolniku obetalo ozdravljenje. S tam je pomagala zdravniku, da je postal najslavnej\xc5\xa1i. Zgodilo pa se je, da je zbolel kralj sosednje de\xc5\xbeele, ki ga nih\xc4\x8de ni mogel pozdraviti. Tudi enajsti ribi\xc4\x8dev sin se je odpravil, da bi pomagal kralju in si s tem prislu\xc5\xbeil njegovo h\xc4\x8di in pol kraljestva. Toda ko je pri\xc5\xa1el v grad, je smrt stala pri glavi kralja in zdravnik je vedel, da mu ni pomo\xc4\x8di, zato je \xc5\xbeelel oditi. Na pot mu je stopila prelepa kraljeva h\xc4\x8di, ki ga je prosila naj ozdravi o\xc4\x8deta. Mladeni\xc4\x8d je bil nad njeno lepoto tako prevzet, da je stre\xc5\xbenikom ukazal naj obrnejo posteljo in je s tem pretental smrt. Kralj je res ozdravel in takoj so se za\xc4\x8dele priprave na poroko. Toda veselje ni trajalo dolgo. Dan pred poroko je botra smrt pri\xc5\xa1la po ribi\xc4\x8devega sina in ga odpeljala skozi gozd na jaso, kjer so gorele sve\xc4\x8de, ki so pomenile \xc5\xbeivljenje \xc4\x8dloveka. Pokazala mu je sve\xc4\x8do kralja, ki je \xc5\xbee skoraj izgorela in pa njegovo sve\xc4\x8do, ki je bila \xc5\xa1e vedno visoka. Povedala mu je, da mora sedaj ti dve sve\xc4\x8di med seboj zamenjati. Zdravnik jo je prosil usmiljenja, toda botra smrt je povedala, da se nje ne da podkupiti. Nesre\xc4\x8dne\xc5\xbe se je poslovil od svojih bli\xc5\xbenjih in zvonovi so namesto k poroki, zvonili k pogrebu.'